**Ministru kabineta noteikumu projekta**

**"Grozījumi Ministru kabineta 2012. gada 10. aprīļa noteikumos Nr. 263 "Kadastra objekta reģistrācijas un kadastra datu aktualizācijas noteikumi""**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts "Grozījumi Ministru kabineta 2012. gada 10. aprīļa noteikumos Nr. 263 "Kadastra objekta reģistrācijas un kadastra datu aktualizācijas noteikumi"" (turpmāk – noteikumu projekts) ir izstrādāts pēc Tieslietu ministrijas iniciatīvas, lai izpildītu Nekustamā īpašuma valsts kadastra likuma (turpmāk – Kadastra likums) 24. panta piektajā daļā, Zemes pārvaldības likuma 13. panta pirmās daļas 5. punktā, kā arī 13. panta pirmās daļas 11. punktā esošo deleģējumu.  Papildus Ministru kabineta 2012. gada 10. aprīļa noteikumus Nr. 263 "Kadastra objekta reģistrācijas un kadastra datu aktualizācijas noteikumi"" (turpmāk – noteikumi Nr. 263) ir nepieciešams aktualizēt atbilstoši izmaiņām citos normatīvajos aktos, kā arī ir paredzēts pilnveidot tajos esošo regulējumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Atbilstoši Zemes pārvaldības likuma 13. panta pirmās daļas 5. punktā esošajam deleģējumam noteikumos Nr. 263 ir nepieciešams noteikt kārtību, kādā Nekustamā īpašuma valsts kadastra informācijas sistēmā (turpmāk – Kadastra informācijas sistēma) reģistrē un aktualizē informāciju par jūras piekrastes joslu un iekšzemes publiskajiem ūdeņiem.  2. Ar Ministru kabineta 2008. gada 13. oktobra rīkojumu Nr. 613 apstiprinātajās Zemes politikas pamatnostādnēs 2008.–2014. gadam noteiktais zemes politikas mērķis ir nodrošināt racionālu un efektīvu zemes izmantošanu, ievērojot zemes aizsardzības nosacījumus, kā arī izveidot efektīvu un stabilu tiesisko, ekonomisko un informatīvo vidi ilgtspējīgas zemes izmantošanas nodrošināšanai. Grozījumi noteikumos Nr. 263 ir viens no pasākumiem zemes politikas pamatnostādņu ieviešanā, lai veicinātu zemes pārraudzības sistēmas izveidošanu, teritorijas plānošanas sistēmas pilnveidošanu, zemes informācijas sistēmu attīstību un efektīvas zemes pārvaldības nodrošināšanu, kā arī pilnveidotu jūras piekrastes joslas teritorijas apsaimniekošanu, jo pašvaldībām šādas tiesības ir jau no Zemes pārvaldības likuma spēkā stāšanās un jau divus gadus pašvaldības apsaimnieko piekrastes teritorijas. Šobrīd attiecībā uz publiskajiem ūdeņiem, tai skaitā jūras piekrastes sauszemes daļu, kā arī jūras piekrastes ūdeņiem neviena valsts institūcija nav uzņēmusies šo zemju pārvaldību, savukārt pašvaldībai šādas tiesības nav uzticētas. Taču šīs teritorijas tāpat kā citas zemes arī ir jāapsaimnieko un ir nepieciešams noteikt kārtību, kādā valsts nodod pašvaldībām pārvaldībā konkrētas kadastra vienības. Lai nodrošinātu jūras piekrastes joslas un iekšzemes publisko ūdeņu teritoriju apsaimniekošanu un pārvaldīšanu, noteikumu projektā tiek noteikts, kādā kārtībā vietējās pašvaldības un Vides aizsardzības un reģionālās attīstības ministrija (turpmāk – VARAM) Kadastra informācijas sistēmā reģistrē minēto zemes vienību tiesiskos valdītājus.  Grozījumi noteikumos Nr. 263 paredz svītrot noteikumu Nr. 263 168. punktu, kurā paredzēts Kadastra informācijas sistēmā reģistrēt atzīmi par zemes vienības atbilstību publisko ūdeņu statusam. Tā vietā paredzēts Kadastra informācijas sistēmā zemes vienībām reģistrēt atzīmi par atbilstību jūras piekrastes sauszemes daļai, jūras piekrastes ūdeņiem vai atzīmi par zemes vienības atbilstību iekšzemes publiskiem ūdeņiem. Tādējādi jūras piekrastes joslā ietilpstošā jūras piekrastes sauszemes daļa Kadastra informācijas sistēmā tiks nodalīta no jūras piekrastes ūdeņiem. Tāpat arī iekšzemes publiskie ūdeņi tiks nodalīti no jūras piekrastes sauszemes daļas, kas saskaņā ar Civillikuma regulējumu arī ir publiskie ūdeņi. Atzīmes reģistrēšana Kadastra informācijas sistēmā nodrošinās attiecīgo zemes vienību identificēšanu. Atsevišķi publiskie ūdeņi ir iekļauti nekustamo īpašumu (kas ierakstīti zemesgrāmatā) sastāvā, kas pieder privātpersonām, pamatojoties uz zemes reformas gaitā sagatavotajiem dokumentiem. Jautājums par šo iekšzemes publisko ūdeņu piederību netiks nodots izskatīšanai VARAM un vietējām pašvaldībām. Noteikumu Nr. 263 104.21. apakšpunktā noteikto atzīmi par zemes vienības atbilstību iekšzemes publiskiem ūdeņiem, jūras piekrastes ūdeņiem un jūras piekrastes sauszemes daļai Kadastra informācijas sistēmā uzliks visām zemes vienībām, ja zemes vienības robežās ietilpst publiskais ūdens, jūras piekrastes ūdeņi, jūras piekrastes sauszemes daļa arī zemes vienībām, kas atrodas privātpersonu īpašumā vai citas ministrijas valdījumā. Gadījumā, ja publiskais ūdens, jūras piekrastes ūdeņi, jūras piekrastes sauszemes daļa zemes vienības robežās ietilpst daļēji, tad Kadastra informācijas sistēmā norādīs publiskā ūdens, jūras piekrastes ūdeņu, jūras piekrastes sauszemes daļas aizņemto zemes vienības platību.  Zemes vienības ar atzīmi par zemes vienības atbilstību iekšzemes publiskiem ūdeņiem, jūras piekrastes sauszemes daļai, jūras piekrastes ūdeņiem Kadastra informācijas sistēmā tiks reģistrētas kā kartogrāfiski norobežotas teritorijas, par kartogrāfisko pamatni izmantojot kadastra karti, – ņemot vērā jau kadastrāli uzmērīto, pierobežojošo zemes vienību robežas.  3. Saskaņā ar Zemes pārvaldības likuma 15. panta pirmo un otro daļu VARAM ir valdītājs iekšzemes publiskajiem ūdeņiem, kas atrodas dabas rezervātos, nacionālajos parkos un dabas liegumos un nav privātpersonu īpašumā vai citas ministrijas valdījumā, un jūras piekrastes sauszemes daļai, kas atrodas dabas liegumos, nacionālo parku dabas lieguma vai ainavu aizsardzības zonā, vai robežojas ar to un nav privātpersonu īpašumā vai citas ministrijas valdījumā, savukārt vietējā pašvaldība ir valdītājs tās administratīvajai teritorijai piegulošajiem jūras piekrastes ūdeņiem, kā arī tās administratīvajā teritorijā esošajai jūras piekrastes sauszemes daļai un iekšzemes publiskajiem ūdeņiem, kuru valdītājs nav VARAM vai cita ministrija un kuri nav privātpersonu īpašumā.  Kadastra likuma 1. panta 7. punktā noteikts, ka kadastra subjekts ir Kadastra informācijas sistēmā reģistrēta kadastra objekta īpašnieks vai, ja tāda nav, – tiesiskais valdītājs. Kadastra likuma izpratnē par nekustamā īpašuma tiesisko valdītāju atzīstama persona, kura atbilst Civillikumā noteiktajam tiesiskā valdītāja jēdzienam.  Saskaņā ar Civillikuma 875. pantu valdījums ir tiesībām atbilstoša faktiska vara.  Ievērojot Zemes pārvaldības likuma 15. panta pirmajā un otrajā daļā minēto saistībā ar Civillikuma 875., 891. un 908. pantā noteiktajiem kritērijiem valdījuma tiesības iegūšanā, atzīstams, ka VARAM un vietējā pašvaldība tiesiski iegūst valdījuma tiesību attiecībā uz jūras piekrastes ūdeņiem, jūras piekrastes sauszemes daļu un iekšzemes publiskajiem ūdeņiem.  Tādējādi secināms, ka VARAM vai vietējā pašvaldība ir reģistrējama Kadastra informācijas sistēmā kā zemes vienības tiesiskā valdītāja zemes vienībām jūras piekrastes sauszemes daļā, jūras piekrastes ūdeņos un iekšzemes publiskajos ūdeņos.  Ja iekšzemes publiskiem ūdeņiem vai jūras piekrastes sauszemes daļai Kadastra informācijas sistēmā ir reģistrēta privātpersona kā kadastra subjekts (īpašnieks, tiesiskais valdītājs, lietotājs Kadastra likuma pārejas noteikumu 6. punkta izpratnē), tad šīm zemes vienībām saglabā Kadastra informācijas sistēmā reģistrēto kadastra subjektu un reģistrē atzīmi par atbilstību iekšzemes publiskajiem ūdeņiem. Minētā atzīme būs informatīva un nodrošinās ieinteresētās puses ar informāciju, ka konkrētā zemes vienībā atrodas publiskais ūdens.  4. Kadastra informācijas sistēmā uz noteikumu projekta sagatavošanas brīdi ir reģistrētas zemes vienības ar atzīmi par zemes vienības atbilstību publisko ūdeņu statusam, kurām pēc noteikumu Nr. 263 grozījumu spēkā stāšanās Kadastra informācijas sistēmā tiks reģistrēta atzīme par zemes vienības atbilstību jūras piekrastes sauszemes daļai (aptuveni 160 zemes vienības) vai iekšējiem publiskiem ūdeņiem (1267 zemes vienības). Zemes vienību robežas kadastra kartē attēlotas atbilstoši kartogrāfiskiem materiāliem (piemēram, ortofotokartei), kā arī ņemot vērā pierobežojošo zemes vienību kadastrāli uzmērītās robežas.  Minētajām zemes vienībām Kadastra informācijas sistēmā pārsvarā nav norādīts kadastra subjekts, izņemot tām zemes vienībām, kurām tas reģistrēts atbilstoši Ministru kabineta 2013.–2014. gada rīkojumiem par publisko ūdeņu nodošanu pašvaldību valdījumā (114 zemes vienības). Starpministriju (starpinstitūciju) sanāksmes laikā ar VARAM un Latvijas Pašvaldību savienības (turpmāk – LPS) pārstāvjiem panākta vienošanās, ka Valsts zemes dienests (turpmāk – Dienests) līdz 2017. gada 1. septembrim sagatavos un nosūtīs VARAM sarakstu ar Kadastra informācijas sistēmā reģistrētajām zemes vienībām jūras piekrastes sauszemes daļā vai iekšzemes publiskajos ūdeņos, ja zemes vienībai Kadastra informācijas sistēmā nav reģistrēta privātpersona kā kadastra subjekts. VARAM izvērtēs zemes vienību sarakstu un līdz 2018. gada 1. februārim sniegs ziņas par zemes vienību piekritību VARAM. Gadījumā, ja VARAM ir piekritīga daļa no Kadastra informācijas sistēmā reģistrētās zemes vienības un nepieciešams to sadalīt, tad VARAM pievienos informāciju par nekustamā īpašuma lietošanas mērķi un tam piekritīgo platību, zemes lietošanas veidu un grafisko pielikumu ar zemes vienības izvietojumu un robežām. Pēc informācijas saņemšanas Dienesta teritoriālā struktūrvienība līdz 2018. gada 1. aprīlim nepieciešamības gadījumā veiks zemes vienību sadali un nekustamo īpašumu reģistrāciju, kā arī reģistrēs VARAM kā tiesisko valdītāju norādītajām zemes vienībām. Atlikušajiem nekustamajiem īpašumiem, kuros ietilpst zemes vienības jūras piekrastes sauszemes daļā vai iekšzemes publiskajos ūdeņos, kā tiesisko valdītāju reģistrēs vietējo pašvaldību atbilstoši administratīvi teritoriālajam iedalījumam. Šis process būs vienreizējs pasākums pirmreizējai tiesiskā valdītāja reģistrācijai atbilstoši Zemes pārvaldības likumā noteiktajam deleģējumam.  Ja VARAM un pašvaldības vēlāk vienosies par citādām valdījuma tiesībām uz zemes vienībām, tad tiesiskā valdītāja maiņai būs jāiesniedz VARAM vai vietējās pašvaldības saskaņotu informāciju par zemes vienības piekritību.  Zemes vienībā ar atzīmi par atbilstību jūras piekrastes sauszemes daļai Kadastra informācijas sistēmā tiks reģistrēts zemes lietošanas veids "pārējās zemes". Zemes lietošanas veids tiks norādīts savādāks, ja vietējās pašvaldības vai VARAM iesniegtajos dokumentos būs norādīts citāds zemes lietošanas veids, piemēram, gadījumos, kad jūras piekrastes sauszemes daļā ir apbūve.  Ja tiks norādīts normatīvais akts vai Ministru kabineta rīkojums par zemes vienības jūras piekrastes sauszemes daļā vai iekšzemes publiskajos ūdeņos piekritību citai institūcijai, VARAM vai vietējo pašvaldību Kadastra informācijas sistēmā dzēsīs kā tiesisko valdītāju un reģistrēs dokumentā norādīto citu institūciju kā tiesisko valdītāju. Šādas situācijas varētu rasties, piemēram, valsts robežas joslā, kur valsts robeža iet pa publiskas upes vai ezera vidu.  5. Kadastra informācijas sistēmā pirmreizējo zemes vienību ar atzīmi par atbilstību jūras piekrastes ūdeņiem reģistrāciju veic Dienests. Lai to varētu izdarīt, kadastra kartē tiks izveidota jauna kadastra grupa (jau esošas kadastrālās teritorijas ietvaros), kurā tiks reģistrēta viena zemes vienība. Zemes vienība tiks iekļauta viena nekustamā īpašuma sastāvā atbilstoši administratīvi teritoriālajam iedalījumam. Kadastra kartē minēto zemes vienību robežas starp pašvaldībām tiks izveidotas tā, lai novilktā līnija (akvatorija divu kilometru platumā no jūras krasta līnijas) starp kadastrālajām teritorijām veidotu vienādu leņķi, tādējādi katras pašvaldības tiesiskajā valdījumā esošajām zemes vienībām, kas atbilst jūras piekrastes ūdeņu statusam, tiktu nodrošināta pēc iespējas līdzvērtīga zemes vienības platība un robežas, ņemot vērā gan kadastrālo teritoriju robežas, gan administratīvās robežas novietojumu. Minētajām zemes vienībām tiks reģistrēts zemes lietošanas veids "zeme zem ūdeņiem" un nekustamā īpašuma lietošanas mērķis "publiskie ūdeņi".  Lai nodrošinātu kadastrālo vērtību automatizētu aprēķinu, vērtību zonējumu piekrastes ārējā robeža tiks koriģēta, iekļaujot jaunās zemes vienības attiecīgā vērtību zonējuma krasta līnijai pieguļošajā vērtību zonā.  6. Saskaņā ar 2009. gada 1. decembra likumu "Grozījumi Nekustamā īpašuma valsts kadastra likumā" kopš 2010. gada 1. janvāra Kadastra informācijas sistēmā nekustamā īpašuma nodokļa administrēšanas vajadzībām netiek uzturēti dati par nekustamā īpašuma nodokļu objektu un nodokļa maksātāju. Kadastra informācijas sistēmā reģistrētie nomas dati netiek aktualizēti, jo tie nav nepieciešami pašvaldībām nodokļu administrēšanai, līdz ar to Kadastra informācijas sistēmā nav nepieciešams turpināt uzturēt nomu datus.  Vēsturiski nodokļu vajadzībām Kadastra informācijas sistēmā tika reģistrēti un uzturēti nomas dati, tai skaitā par nomas objektiem un nomniekiem. Pašvaldībām un valsts institūcijām informācija par noslēgtajiem zemes nomas līgumiem saskaņā ar Ministru kabineta 2005. gada 30. augusta noteikumiem Nr. 644 "Noteikumi par neizpirktās lauku apvidus zemes nomas līguma noslēgšanas un nomas maksas aprēķināšanas kārtību" vai Ministru kabineta 2007. gada 30. oktobra noteikumiem Nr. 735 "Noteikumi par publiskas personas zemes nomu" bija obligāti jāiesniedz Dienestam nomas datu reģistrācijai Kadastra informācijas sistēmā. Nekustamā īpašuma nodokļa aprēķināšanas vajadzībām pēc kadastra subjekta pieprasījuma Kadastra informācijas sistēmā reģistrēja iznomāto nekustamā īpašuma objektu un tā nomnieku. Datu aktualizācija nekustamā īpašuma nodokļa administrēšanas vajadzībām tika veikta bez maksas.  Atbilstoši šobrīd spēkā esošajiem normatīvajiem aktiem datu aktualizāciju var ierosināt kadastra subjekts un datu aktualizācija ir maksas pakalpojums. Rodas situācija, ka par neaktuālu nomas datu dzēšanu Kadastra informācijas sistēmā subjektam jāmaksā, turklāt ne vienmēr nomas datu reģistrācijas ierosinātājs ir kadastra subjekts. Līdz ar to kadastra subjekts nav ieinteresēts veikt nomas datu aktualizāciju, un normatīvie akti šādu pienākumu arī neuzliek. Uz 2016. gada 12. janvāri Kadastra informācijas sistēmā bija reģistrēti 12 nomas darījumi bez nomas objektiem un 719 nomas darījumi, kurā nomnieks un iznomātājs sakrīt. Tuvāko piecu gada laikā Kadastra informācijas sistēmā potenciālo neaktuālo nomas darījumu skaits, kuriem beidzies nomas termiņš, pieaugtu vēl par 6286 gadījumiem.  Ņemot vērā minēto, noteikumus Nr. 263 jāpapildina ar regulējumu, ka informāciju par iznomāto nekustamo īpašumu vai tā daļu un par nomnieku dzēš bez ierosinātāja iesnieguma, ja beidzies Kadastra informācijas sistēmā reģistrētais nomas termiņš, vai gadījumā, ja Kadastra informācijas sistēmā reģistrētais iznomātājs (nekustamā īpašuma īpašnieks vai, ja tāda nav, – tiesiskais valdītājs) un nomnieks ir viena un tā pati persona.  7. Atbilstoši Zemes pārvaldības likuma 13. panta pirmās daļas 11. punktā esošajam deleģējumam noteikumos Nr. 263 ir nepieciešams noteikt kārtību, kādā Kadastra informācijas sistēmā dzēš zemes reformas laikā ar kompetentās institūcijas lēmumu noteiktu ceļa servitūtu un koplietošanas ceļu, un gadījumus, kad tie dzēšami.  Atbilstoši Civillikuma 1231. pantam servitūtus nodibina ar likumu, ar tiesas spriedumu, ar līgumu vai testamentu. Servitūtu uz likuma pamata var nodibināt divējādi: tieši (piemēram, Dzelzceļa likuma 15. panta trešajā daļā noteikts, ka publiskās lietošanas dzelzceļa infrastruktūras pārvaldītājam ir servitūta tiesības uz citām juridiskajām un fiziskajām personām piederošo zemi, uz kuras atrodas dzelzceļa infrastruktūras objekti), kā arī likumā iekļaujot deleģējumu servitūtu nodibināt ar administratīvo aktu (piemēram, likuma "Par zemes privatizāciju lauku apvidos" 22. panta trešā daļa). Latvijā bieži sastopami ir servitūta ceļi, kas izveidoti zemes reformas laikā, izdodot administratīvo aktu – lēmumu par zemes piešķiršanu lietošanā, īpašumā par samaksu vai par īpašuma tiesību atjaunošanu.  Tieši ar minēto servitūtu grupu, kas nodibināti zemes reformas ietvaros ar pašvaldību, zemes komisiju vai Dienesta lēmumiem, pastāv lielākās problēmas. Zemes reformu reglamentējošie normatīvie akti noteica tiesības pašvaldībām, lemjot par īpašuma tiesību atjaunošanu vai zemes piešķiršanu lietošanā, noteikt īpašuma tiesību apgrūtinājumus – ceļa servitūtus, lai varētu nodrošināt piekļuvi citu personu zemes īpašumam. Zemes reformas ietvaros lēmumos par zemes piešķiršanu lietošanā, īpašumā par samaksu vai īpašuma tiesību atjaunošanu vietējās pašvaldības vai zemes komisijas norādīja, ka zemes vienībai kā apgrūtinājums ir noteikts koplietošanas ceļš vai servitūta ceļš, nenorādot valdošo īpašumu. Tādējādi šobrīd ceļš kopā ar nekustamo īpašumu pieder vienai personai, bet šo ceļu lieto nenosakāms loks citu personu.  Ceļu servitūtu izbeigšana, ja ir noteikts valdošais nekustamais īpašums, ir iespējama, slēdzot līgumu vai ceļot prasību tiesā. Atšķirīga situācija ir gadījumā, ja nekustamo īpašumu apgrūtina ceļa servitūts, kam nav valdošā īpašuma. Šajā gadījumā nav valdošā nekustamā īpašuma īpašnieka, ar kuru būtu iespējams noslēgt līgumu par atteikšanos no servitūta vai pret kuru celt prasību tiesā. Tādējādi noteikumu projektā paredzēts, ka servitūtu var dzēst, ja tam nav noteikts valdošais īpašums, tas nav ierakstīts zemesgrāmatā ieraksta veidā kā lietu tiesība, un ja ir saņemts vietējās pašvaldības atzinums, ka ceļa servitūts nav nepieciešams. Savukārt, ja vietējā pašvaldība būs izvērtējusi, ka ceļa servitūts varētu būt nepieciešams konkrētām zemes vienībām, tad ceļa servitūtu varēs dzēst, ja šo zemes vienību īpašnieki, tiesiskie valdītāji vai lietotāji izteiks piekrišanu ceļa servitūta dzēšanai. Līdzīgs regulējums nosakāms arī attiecībā uz nekustamā īpašuma objekta apgrūtinājumu – "cita veida apgrūtinājums", kas noteikts kā koplietošanas ceļš (turpmāk – koplietošanas ceļš). Konkrētā regulējuma sakarā kā lietotājs ir saprotama persona, kas zemes lietošanas tiesības ir ieguvusi zemes reformas laikā un nav nostiprinājusi īpašuma tiesības zemesgrāmatā.  Šobrīd spēkā esošajā nekustamā īpašuma objektu apgrūtinājumu klasifikatorā, kas noteikts Ministru kabineta 2014. gada 4. februāra noteikumu Nr. 61 "Noteikumi par Apgrūtināto teritoriju informācijas sistēmas izveidi un uzturēšanu un apgrūtināto teritoriju un nekustamā īpašuma objekta apgrūtinājumu klasifikatoru" (turpmāk – noteikumi Nr. 61) 2. un 3. pielikumā, nav apgrūtinājuma – koplietošanas ceļš. Šis apgrūtinājuma veids vēsturiski tika reģistrēts Kadastra informācijas sistēmā kā "cita veida apgrūtinājums". Noteikumu Nr. 61 5. pielikumā norādītie nekustamā īpašuma objekta apgrūtinājumu apraksti (nosaukumi) un klasifikācijas kodi Kadastra informācijas sistēmā netiek automātiski mainīti. Noteikumu Nr. 61 5. pielikumā minētie apgrūtinājumi ir vēsturiski Kadastra informācijas sistēmā uzkrāta informācija, un šiem apgrūtinājumiem nav iespējams automātiski nomainīt klasifikācijas kodus dažādu aizsargjoslu noteikšanas metožu dēļ. Piemēram, atbilstoši ūdensvada aizsargjoslu noteikšanas metodikā veiktajām izmaiņām pašreiz ņem vērā, cik dziļi ūdensvads gruntī ir ieguldīts, taču agrāk jebkuram ūdensvadam tika noteikta vienāda platuma aizsargjosla u.tml. Šajā pielikumā ir iekļauts arī nekustamā īpašuma objekta apgrūtinājums – "cita veida apgrūtinājums", jo citos normatīvajos aktos tas nav noteikts kā spēkā esošs apgrūtinājuma veids.  Pastāv arī situācija, ka ceļa servitūts vai koplietošanas ceļš ir norādīts vienīgi zemes robežu plānā, taču ne administratīvajā aktā (lēmumā). Servitūta noteikšanai nav tiesiskā pamatojuma, jo nav valdošā īpašuma, taču tas reģistrēts Kadastra informācijas sistēmā un, iespējams, arī zemesgrāmatā atzīmes veidā. Noteikumu projektā paredzēts, ka datus par šādu ceļa servitūtu vai koplietošanas ceļu no Kadastra informācijas sistēmas dzēš, ja iesniegts zemes vienības, kuras zemes robežu plānā vai apgrūtinājumu plānā pirmreizēji zemes reformas laikā attēlots ceļa servitūts vai koplietošanas ceļš, īpašnieka, tiesiskā valdītāja vai, ja tādu nav, lietotāja iesniegums par ceļa servitūta vai koplietošanas ceļa dzēšanu, ja nav konstatējams tā nodibināšanu pamatojošais dokuments un ceļa servitūts vai koplietošanas ceļš kā lietu tiesība nav ierakstīts zemesgrāmatā. Tāpat Kadastra informācijas sistēmā koplietošanas ceļu varēs dzēst, ja iesniegts spēkā esošs tiesas nolēmums par koplietošanas ceļa atcelšanu vai tā neesību vai iesniegts apgrūtinājumu plāns, kas nesatur ziņas par iepriekš Kadastra informācijas sistēmā reģistrētu nekustamā īpašuma objekta apgrūtinājumu – koplietošanas ceļš un pievienots noteiktajos gadījumos attiecīgs pašvaldības atzinums vai personas iesniegums, vai ceļš apgrūtinājumu plānā attēlots kā valsts vai pašvaldības autoceļš.  8. Noteikumos Nr. 263 nepieciešams grozīt normas, kurās noteikta kārtība, kādā pirmsreģistrē zemes vienības un zemes vienības daļas. Kopš ir izstrādāta un ieviesta Dienesta Ģeotelpiskās informācijas sistēma, mērnieki Dienesta datu izplatīšanas un elektronisko pakalpojumu portālā www.kadastrs.lv pieprasa uzmērāmajām zemes vienībām un zemes vienības daļām kadastra apzīmējumus.  Noteikumu Nr. 263 17. un 18. punktu nepieciešams izteikt jaunā redakcijā, nosakot, ka Dienesta teritoriālā struktūrvienība triju darbdienu laikā pēc tiešsaistes datu pārraides režīmā saņemtā pieprasījuma par plānotās (projektētās) zemes vienības kadastra apzīmējumu veic zemes vienības pirmsreģistrāciju vai atsaka veikt pirmsreģistrāciju. Kadastra informācijas sistēmā pirmsreģistrētai zemes vienībai piešķir kadastra apzīmējumu un reģistrē zemes vienību plānoto (projektēto) platību.  Savukārt noteikumu Nr. 263 25. punkts ir precizējams, nosakot, ka zemes vienības daļas pirmsreģistrāciju veic pēc tiešsaistes datu pārraides režīmā saņemtā pieprasījuma par plānotās (projektētās) zemes vienības daļas kadastra apzīmējumu.  Tāpat no noteikumu Nr. 263 regulējuma par zemes vienības un zemes vienības daļas pirmsreģistrāciju ir svītrojama pašreizējā atsauce, ka minēto pieprasījumu var veikt tikai mērnieks. Atsakoties no konkrēta pieprasījuma iesniedzēja nosaukšanas normā, tā tiek padarīta vispārīgāka un pirmsreģistrācijas pieprasījumu varēs veikt jebkura persona, kurai normatīvajos aktos būs noteikts šāds pienākums vai tiesības. Piemēram, zemes vienības pirmsreģistrāciju būs nepieciešams veikt zemes ierīcībā sertificētai personai, kas izstrādā zemes ierīcības projektu. Saskaņā ar Ministru kabineta 2016. gada 2. augusta noteikumiem Nr. 505 "Zemes ierīcības projekta izstrādes noteikumi" zemes ierīcības projektā ir jānorāda plānotās (projektētās) zemes vienības kadastra apzīmējums.  9. Ar 2017. gada 1. janvāri stājās spēkā Civillikuma trešās daļas "Lietu tiesības" trešā A nodaļa "Apbūves tiesība", kurā noteikta kārtība, kādā uz citai personai piederošas zemes vienības ceļamas nedzīvojamas ēkas vai inženierbūves. Pēc uzcelšanas minētās būves būs reģistrējamas Kadastra informācijas sistēmā, tāpēc nepieciešams noteikt reģistrācijas kārtību.  Civillikuma 1129.1 pantā noteikts, ka apbūves tiesība ir ar līgumu piešķirta mantojama un atsavināma lietu tiesība celt un lietot uz sveša zemes gabala nedzīvojamu ēku vai inženierbūvi kā īpašniekam šīs tiesības spēkā esamības laikā. Uz apbūves tiesības pamata uzceltā nedzīvojamā ēka (inženierbūve) ir uzskatāma par apbūves tiesības būtisku daļu. Tādējādi Kadastra informācijas sistēmā uz apbūves tiesības pamata celtā būve nav reģistrējama neviena nekustamā īpašuma sastāvā apbūves tiesības spēkā esamības laikā. Kadastra likuma 1. panta 6. punktā ir noteikts, ka kadastra objekts ir Kadastra informācijas sistēmā reģistrēts nekustamais īpašums kā nekustamā īpašuma objektu kopums, kā arī zemes vienība, būve, telpu grupa un zemes vienības daļa. Ņemot vērā, ka uz apbūves tiesības pamata celtā būve nav iekļaujama neviena nekustamā īpašuma sastāvā, šādu būvi Kadastra informācijas sistēmā reģistrēs kā patstāvīgu kadastra objektu – būvi. Minētais princips ir nosakāms noteikumu Nr. 263 28.1 punktā.  Likuma "Par atjaunotā Latvijas Republikas 1937. gada Civillikuma ievada, mantojuma tiesību un lietu tiesību daļas spēkā stāšanās laiku un piemērošanas kārtību" 33. pantā ir noteikts, ka līdz 2017. gada 1. janvārim noslēgtie līgumi par zemes nomu, kuros ir paredzētas nomnieka tiesības celt uz iznomātās zemes ēku (būvi) kā patstāvīgu īpašuma objektu un uz kuru pamata ir saņemta būvatļauja būvniecību regulējošos normatīvajos aktos noteiktajā kārtībā, ir spēkā un ir apspriežami saskaņā ar noteikumiem, kas bija spēkā līdz 2017. gada 1. janvārim. Tādējādi ir nepieciešams papildināt noteikumu Nr. 263 49.1. apakšpunktu ar nosacījumu, ka pēc minētā datuma noslēgtie līgumi vairs nav par pamatu uz šāda līguma pamata celtās būves reģistrēšanai par patstāvīgu īpašuma objektu.  Noteikumos Nr. 263 ir iekļauts arī regulējums, ka uz apbūves tiesības pamata celtā nedzīvojamā ēkā vai inženierbūvē Kadastra informācijas sistēmā nereģistrē dzīvojamo telpu grupu vai reģistrētai telpu grupai neaktualizē lietošanas veidu uz dzīvojamo telpu grupu, kā arī būvei nemaina galveno lietošanas veidu, kā rezultātā būve saskaņā ar normatīvajiem aktiem būvju klasifikācijas jomā kļūst par dzīvojamo māju. Minētā norma būs par pamatu sagatavot lēmumu par kadastra datu aktualizācijas atteikumu saskaņā ar Kadastra likuma 55. pantu un noteikumu Nr. 263 5.1. apakšpunktu. 2017. gada 1. janvārī stājās spēkā Ministru kabineta 2016. gada 11. oktobra noteikumi Nr. 674 "Grozījumi Ministru kabineta 2014. gada 2. septembra noteikumos Nr. 529 "Ēku būvnoteikumi"", kas izslēgs iespēju tādu nedzīvojamo ēku un inženierbūvju būvniecībai uz apbūves tiesības pamata, kurās ir plānotas dzīvojamo telpu grupas, kā arī izslēgs iespēju telpu grupas lietošanas veida maiņai uz "dzīvojamo telpu grupa". Tādējādi regulējums par būvatļaujas neizsniegšanu ir iestrādāts būvniecības jomu regulējošajos Ministru kabineta noteikumos.  Uz apbūves tiesības pamata uzceltas nedzīvojamās ēkas vai inženierbūves reģistrēšana Kadastra informācijas sistēmā tiek realizēta esošās sistēmas struktūrā ar minimāliem ieguldījumiem. Tā rezultātā Dienestam un pašvaldībām savu funkciju veikšanai būs jāveic manuāla informācijas apstrāde un ievade. Sabiedrībai, lai iegūtu pilnīgu informāciju par apbūves tiesīgo un uz apbūves tiesības pamata uzcelto būvi, būs vienlaicīgi jāaplūko Kadastra informācijas sistēmas un Valsts vienotās datorizētās zemesgrāmatas dati. Lai apstrāde un informācijas izmantošana pašvaldībām un sabiedrībai būtu ērtāka, nepieciešams izstrādāt jaunu Kadastra informācijas sistēmu.  Ja apbūves tiesību piešķirs nevis uz veselu zemes vienību, bet uz daļu no zemes vienības, tad apbūves tiesības ierakstīšanai zemesgrāmatā Kadastra informācijas sistēmā būs nepieciešams reģistrēt zemes vienības daļu.  Projektā piedāvāti divi veidi zemes vienības daļas reģistrācijai:  1) pamatojoties uz zemes vienības daļas kadastrālās uzmērīšanas dokumentiem;  2) pamatojoties uz mērnieka sagatavotu grafisko materiālu, kurā attēlota plānotā zemes vienības daļa un norādītas koordinātas Latvijas 1992. gada ģeodēziskajā koordinātu sistēmā, kas izteikta kā Merkatora Transversālās projekcijas plaknes koordinātas (LKS-92 TM).  Abi veidi nodrošinās tālākai apbūves tiesības reģistrācijai zemesgrāmatā un šīs tiesības izlietošanai pietiekami precīzu zemes vienības daļas grafisko attēlojumu zemes vienībā, zemes vienības daļas platības noteikšanu un zemes vienības daļas identificēšanu apvidū. Zemes vienības daļas reģistrācija Kadastra informācijas sistēmā, pamatojoties tikai uz zemes kadastrālās uzmērīšanas dokumentiem, nebūtu nosakāma, ņemot vērā normatīvajos aktos noteiktās prasības zemes vienības daļas kadastrālajai uzmērīšanai, kā rezultātā zemes vienības daļas reģistrācija varētu būt laikietilpīgāka un ar augstākām izmaksām.  Turklāt, lai sagatavotu zemes vienības daļas robežu plānu zemes vienībai, kuras robežas ierādītas, mērnieks vispirms noteiktu zemes vienības robežu, to instrumentāli uzmērot. Minētais process ietvertu arī pierobežnieku uzaicināšanu, kā rezultātā starp pierobežniekiem varētu rasties tiesā risināmi strīdi. Līdz ar to zemes vienības robežu noteikšana (kadastrālā uzmērīšana) radīto izmaksu ziņā, kā arī iespējamie robežu strīdi šajā procesā atsevišķos gadījumos varētu pat liegt apbūves tiesības reģistrāciju. Precīzu grafisko pielikumu iespējams izgatavot arī ārpus zemes kadastrālās uzmērīšanas procesa.  Lai apbūves tiesības reģistrācija personām neradītu lieku administratīvo slogu un vienlaikus nodrošinātu precīzu zemes vienības daļas grafisko attēlojumu, noteikumu projekts paredz iespēju iesniegt arī mērnieka sagatavotu grafisko materiālu, kurā attēlota plānotā zemes vienības daļa un norādītas koordinātas Latvijas 1992. gada ģeodēziskajā koordinātu sistēmā (LKS-92 TM).  Jau šobrīd mērnieki piedāvā grafisko pielikumu sagatavošanu ārpus zemes kadastrālās uzmērīšanas procesa. Grafisko pielikumu sagatavošanā mērnieks analizē konkrēto situāciju un izmanto citus kartogrāfiskos materiālus, piemēram, aktuālo ortofotokarti un augstas detalizācijas topogrāfisko informāciju. Kā arī mērnieks var veikt uzmērījumus apvidū. Šāda pieeja arī ir elastīgāka, jo līgumslēdzējiem ļauj brīvi vienoties un nepieciešamības gadījumā arī mainīt zemes vienības daļas robežu izvietojumu bez smagnējām procedūrām. Nepieciešamības gadījumā ir iespēja pasūtīt zemes kadastrālo uzmērīšanu.  Lai zemes vienības daļa būtu viennozīmīgi identificējama arī apvidū, apbūves tiesības ierakstīšanai zemesgrāmatā grafiskajam pielikumam izvirzāma papildu prasība – norādīt plānotās zemes vienības daļas koordinātas Latvijas 1992. gada ģeodēziskajā koordinātu sistēmā (LKS-92 TM).  10. Ministru kabineta 2016. gada 21. jūnija noteikumu Nr. 384 "Meža inventarizācijas un Meža valsts reģistra informācijas aprites noteikumi" 25.4. apakšpunktā noteikts, ka pēc meža inventarizācijas pabeigšanas meža inventarizācijas veicējs sagatavo un nodod meža īpašniekam vai tiesiskajam valdītājam paziņojumu par zemes lietošanas veida izmaiņām, ja meža inventarizācijas veicējs konstatē, ka zemes lietošanas veida "mežs" faktiskā platība inventarizējamā zemes vienībā vairāk nekā par 10 % atšķiras no Kadastra informācijas sistēmā reģistrētajiem datiem. Noteikumu Nr. 263 74.1. apakšpunkts noteic, ka Kadastra informācijas sistēmā aktualizē zemes vienības datus atbilstoši Meža valsts reģistra datiem, ja tajā reģistrētā zemes lietošanas veida "mežs" platība atšķiras no Kadastra informācijas sistēmā reģistrētās ne vairāk kā par 5 %. Atbilstoši Kadastra informācijas sistēmas datiem apmēram 60 % zemes vienību, kuru sastāvā ir zemes lietošanas veids "mežs", ir reģistrēts mērniecības veids "ierādīšana uz fotoplāna pamata". Jau šobrīd ir konstatēta situācija, ka Kadastra informācijas sistēmā no Meža valsts reģistra netiek pievienoti dati par aptuveni 40 000 zemes vienībām, kur daļai zemes vienību iespējamais datu nepievienošanas iemesls ir iepriekš minētais. Tādējādi ir nepieciešams paaugstināt zemes lietošanas veida "mežs" platības atšķirību no 5 % uz 10 %, lai Meža valsts reģistra dati par mežaudzes vērtību, zemes vienības meža platību, meža ballhektāru summu u.c. dati tiktu pievienoti Kadastra informācijas sistēmas datiem un tādējādi tiktu izmantoti zemes kadastrālās vērtības precīzākai noteikšanai, jo meža inventarizācijas rādītāji pamatā tiek noteikti ar 10 % precizitāti.  11. Noteikumu projektā arī noteikts, ka gadījumā, ja mērnieks vai Dienests konstatē koordinātu nesakritību pierobežojošo zemes vienību robežzīmēm, Kadastra informācijas sistēmā ieraksta atzīmi par koordinātu nesakritību. Atbilstoši Ministru kabineta 2011. gada 27. decembra noteikumu Nr. 1019 "Zemes kadastrālās uzmērīšanas noteikumi" (turpmāk – noteikumi Nr. 1019) 99. punktam mērnieks var konstatēt koordinātu neatbilstību zemes kadastrālās uzmērīšanas procesā. Arī Dienests atsevišķos gadījumos var konstatēt koordinātu neatbilstību. Tā kā Dienests Kadastra informācijas sistēmā uzkrāj informāciju par koordinātu nesakritību (no 2009. gada), kā arī ir saņemta informācija no atsevišķām institūcijām un datu lietotājiem (piemēram, akciju sabiedrības "Latvijas valsts meži"), ka šī atzīme būtu jādara zināma sabiedrībai – jāpublicē Dienesta datu izplatīšanas un elektronisko pakalpojumu portālā www.kadastrs.lv, grozījums ir nepieciešams, lai atzīmi par koordinātu nesakritību varētu iekļaut kadastra datu saturā kā Kadastra informācijas sistēmā uzturamo datu lauku, kas nododams datu izplatīšanai.  12. 2015. gada 1. janvārī stājās spēkā likums "Grozījumi Nekustamā īpašuma valsts kadastra likumā", ar kuru Kadastra likuma 24. pants papildināts ar piekto daļu, kas paredz Ministru kabinetam noteikt, kādos gadījumos būvniecības procesa ietvaros iesniegtais personas iesniegums vienlaikus ir uzskatāms arī par iesniegumu ierosināt kadastra objekta noteikšanu, nekustamā īpašuma veidošanu vai tā sastāva grozīšanu.  Saskaņā ar Ministru kabineta 2014. gada 19. augusta sēdes protokola Nr. 44 52. § 2. punktu Ekonomikas ministrijai sadarbībā ar Tieslietu ministriju astoņu mēnešu laikā pēc būvniecības informācijas sistēmas (turpmāk – BIS) izveides jāizstrādā un jāvirza grozījumi, kas regulē datu apmaiņu starp BIS un Kadastra informācijas sistēmu, būvniecības jomu regulējošos normatīvajos aktos. Ņemot vērā iepriekš minēto, lai nodrošinātu datu apmaiņu starp BIS un Kadastra informācijas sistēmu, nepieciešams grozīt noteikumus Nr. 263, tajos paredzot normas, kas nodrošina būvju datu reģistrāciju un aktualizāciju Kadastra informācijas sistēmā no BIS reģistrētajiem datiem.  Attiecīgi ir paredzēts grozīt noteikumu Nr. 263 85. punktu un paredzēt, ka kadastra objekta reģistrāciju vai kadastra datu aktualizāciju būvniecības procesa ierosinātājs ierosina vienlaicīgi, iesniedzot iesniegumu pašvaldības būvvaldē vai institūcijā, kas veic būvvaldes funkcijas.  Tāpat nepieciešams aizstāt noteikumu Nr. 263 29.1.2., 150.1. un 150.2. apakšpunktā vārdus "pašvaldības būvvaldes" ar vārdiem "pašvaldības būvvaldes vai citas institūcijas, kas veic būvvaldes funkcijas".  Ministru kabineta 2014. gada 19. augusta noteikumu Nr. 500 "Vispārīgie būvnoteikumi" (turpmāk – noteikumi Nr. 500) 6. punktā un visā noteikumu Nr. 500 tekstā vārdi "būvvalde vai institūcija, kura veic būvvaldes funkcijas" ir saīsināti ar vārdu "būvvalde".  Izvērtējot noteikumus Nr. 500, var konstatēt, ka institūcijām, kas veic būvvaldes funkcijas, ir tik pat lielas tiesības būvniecības jomā, kā būvvaldēm. Piemēram, noteikumu Nr. 500 11. punktā ir minēts, ka, ja būvei nav saglabājies neviens konstruktīvais elements un teritorija ir sakārtota, būvvalde (tātad arī institūcija, kas veic būvvaldes funkcijas) pēc zemes vai būves īpašnieka vai, ja tāda nav, tiesiskā valdītāja vai lietotāja pieprasījuma saņemšanas 14 dienu laikā izdod dokumentu, kas apliecina būves neesību dabā, pirms tam veicot apsekošanu dabā.  Tāpat arī saskaņā ar Būvniecības likuma 6. panta ceturto daļu nozaru ministrijas vai šo ministriju padotības iestādes atbilstoši to nolikumos noteiktajai kompetencei normatīvajos aktos paredzētajos gadījumos pieņem lēmumus par būvniecības ieceri, pildot attiecīgās būvvaldes funkcijas, piemēro likumā noteiktos lēmumu pieņemšanas un strīdu izskatīšanas termiņus, kā arī nodrošina noteikto būvniecības ieceres paziņošanas un apspriešanas kārtību un informācijas pieejamību BIS.  Minētās institūcijas, kas veic būvvaldes funkcijas, ņemot vērā konkrētajos normatīvajos aktos noteiktos izņēmumus, piemēram, ir:  – valsts akciju sabiedrība "Latvijas Valsts ceļi" saskaņā ar Ministru kabineta 2014. gada 14. oktobra noteikumiem Nr. 633 "Autoceļu un ielu būvnoteikumi" attiecībā uz valsts autoceļiem;  – Valsts dzelzceļa tehniskā inspekcija saskaņā ar Ministru kabineta 2014. gada 2. septembra noteikumiem Nr. 530 "Dzelzceļa būvnoteikumi";  – Valsts vides dienests saskaņā ar Ministru kabineta 2015. gada 24. novembra noteikumiem Nr. 661 "Ar radiācijas drošību saistīto būvju būvnoteikumi";  – Ekonomikas ministrija saskaņā ar Ministru kabineta 2014. gada 14. oktobra noteikumiem Nr. 631 "Latvijas Republikas iekšējo jūras ūdeņu, teritoriālās jūras un ekskluzīvās ekonomiskās zonas būvju būvnoteikumi".  Izziņa par būves neesību, ko izsniegusi institūcija, kas veic būvvaldes funkcijas, nav derīga kā pamatojums vienotajam Dienesta un zemesgrāmatu pakalpojumam par būves dzēšanu, jo atbilstoši Kadastra likuma 24.1 pantam vienotais pakalpojums ierosināms tikai, pamatojoties uz pašvaldības būvvaldes izdotu dokumentu.  Grozot noteikumu Nr. 263 85. punktu, tiks samazināts administratīvais slogs būvniecības ierosinātājiem, kuri atbilstoši vienas pieturas aģentūras principam pašvaldības būvvaldē vai citā institūcijā, kas veic būvvaldes funkcijas, varēs veikt pasūtījumu būvju datu reģistrācijai vai aktualizācijai Kadastra informācijas sistēmā noteiktos gadījumos.  Noteikumu projektā ir paredzēts regulējums, ka būvniecības procesā iesniegts būvniecības ierosinātāja iesniegums vienlaicīgi ir iesniegums datu reģistrācijai vai aktualizācijai Kadastra informācijas sistēmā šādos gadījumos:  – būves vai telpu grupas pieņemšana ekspluatācijā vai būvniecības procesa pabeigšanas apstiprināšana;  – telpu grupas lietošanas veida vai būves galvenā lietošanas veida maiņa bez pārbūves.  Iepriekšminētajos būvniecības procesa gadījumos Dienests no BIS saņem informāciju un dokumentus datu reģistrācijas vai aktualizācijas procesa nodrošināšanai Kadastra informācijas sistēmā. Būvvalde būves vai telpu grupas pieņemšanas ekspluatācijā dokumentāciju un ēkas vai telpu grupas lietošanas veida maiņas bez pārbūves dokumentāciju ar būvdarbu pabeigšanas apstiprinājumu ierosinātājam izsniedz neatkarīgi no pakalpojuma samaksas saņemšanas Dienestā.  Ziņas un dokumentus no BIS nodos pašvaldības būvvaldes vai citas institūcijas, kas veic būvvaldes funkcijas, kuras ir noslēgušas vienošanos ar BIS pārzini par sistēmas lietošanu. Tā kā ir nepieciešams laiks datu apmaiņas risinājuma (web servisu) uzlabošanai, tad datu apmaiņa starp BIS un Kadastra informācijas sistēmu uzsākama tikai pēc attiecīgas programmatūras izstrādes. Precīzs programmatūras izstrādes termiņš nav nosakāms, Citu līdzīgu starpiestāžu sadarbības risinājumu izstrāde un ieviešana aizņēma no sešiem mēnešiem līdz vienam gadam.  13. Lai nodrošinātu datu apmaiņu starp BIS un Kadastra informācijas sistēmu, nepieciešams grozīt vairākus noteikumu Nr. 263 punktus, kuri regulē datu reģistrācijas un aktualizācijas procesus:  13.1. papildinot noteikumus Nr. 263 ar 88.3. apakšpunktu, lai Kadastra informācijas sistēmā aktualizētu būves vai telpu grupas datus atbilstoši BIS aktualizētiem būves vai telpu grupas raksturojošiem datiem;  13.2. precizēt noteikumu Nr. 263 37. punktu, nosakot, ka būves pirmsreģistrācija Kadastra informācijas sistēmā ietver kadastra apzīmējuma piešķiršanu un raksturojošo datu reģistrāciju, un, ka pirmsreģistrētas būves kadastra kartē attēlo, ja būves vai zemes kadastrālās uzmērīšanas rezultātā saņemta būves kontūra. Būves kontūru iegūst zemes kadastrālās uzmērīšanas un būves kadastrālās uzmērīšanas procesos un attiecīgi attēlo situācijas plānā vai apbūves plānā. Būves kontūras attēlošanu situācijas plānā nosaka noteikumi Nr. 1019, savukārt attēlošanu apbūves plānā nosaka Ministru kabineta 2012. gada 10. janvāra noteikumi Nr. 48 "Būvju kadastrālās uzmērīšanas noteikumi". Pirmsreģistrācijas procesā Kadastra informācijas sistēma tiešsaistes datu apmaiņas ietvaros no BIS saņem datus, no kuriem būtiskākie ir būves kadastra apzīmējums, būves nosaukums, būves apbūves laukums, būves stāvu skaits un plānotās būves atrašanās vieta – punkts, kas izteikts x un y koordinātās. Kadastra kartē būves atrašanās punktu šobrīd nevar attēlot, bet Dienests paredz līdz 2018. gada 1. janvārim izveidot papildus telpisko datu slāni, kurā šis punkts būs attēlots, un kas būtu pieejams jebkuram publiskam datu lietotājam Dienesta datu publicēšanas un elektronisko pakalpojumu portālā kadastrs.lv. Pirmsreģistrētās būves kontūru kadastra kartē pēc kontūras saņemšanas no BIS plānots attēlot pēc Kadastra informācijas sistēmas modernizācijas, kas nodrošinās šādu funkcionalitāti, ne ātrāk kā pēc 2020. gada 1. janvāra;  13.3. papildināt noteikumus Nr. 263 ar 153.3. apakšpunktu, nosakot, ka Dienesta teritoriālā struktūrvienība Kadastra informācijas sistēmā dzēš pirmsreģistrētu būvi arī, pamatojoties uz pašvaldības būvvaldes vai citas institūcijas, kas veic būvvaldes funkcijas, informāciju no BIS par būvatļaujas, apliecinājuma kartes, paskaidrojuma raksta atcelšanu vai administratīvajā aktā ietverto nosacījumu neizpildi.  14. Paralēli esošajam inženierbūvju kadastrālās uzmērīšanas procesam, lai atvieglotu inženierbūvju un to datu reģistrāciju vai aktualizāciju Kadastra informācijas sistēmā un ar laiku pārtrauktu to kadastrālo uzmērīšanu, noteikumu projektā paredzēta iespēja inženierbūvju reģistrāciju veikt, pamatojoties uz inženierbūvju izpildmērījumu plāniem, kas pašlaik jau noteikts Ministru kabineta 2014. gada 14. oktobra noteikumu Nr. 633 "Autoceļu un ielu būvnoteikumi" 48., 58., 165., 188., 195., 246., 263. punktā un Ministru kabineta 2015. gada 24. novembra noteikumu Nr. 661 "Ar radiācijas drošību saistīto būvju būvnoteikumi" 132. punktā, kā arī plānots noteikt arī pārējos būvnoteikumos, kas reglamentē inženierbūvju būvniecību.  Lai nodrošinātu, ka Kadastra informācijas sistēmā inženierbūves un tajās ietilpstošās telpu grupas reģistrētu vai aktualizētu arī no inženierbūves izpildmērījumu plānu ziņām, paredzēts grozīt šādas noteikumu Nr. 263 normas:  – 35.2. un 35.3. apakšpunktu, nosakot, ka būvi Kadastra informācijas sistēmā reģistrē ne tikai no būves kadastrālās uzmērīšanas, bet arī no inženierbūves izpildmērījumu ziņām, tajā skaitā ievietojot būves kadastrālās uzmērīšanas vai inženierbūves izpildmērījumu telpiskās vektordatu datnes un būves attēlus;  – 38. punktu, papildinot punktu ar nosacījumu, ka telpu grupai kadastra apzīmējumu piešķir, reģistrējot ne tikai būves kadastrālās uzmērīšanas, bet arī inženierbūves izpildmērījumu ziņas atbilstoši šo noteikumu 5. pielikumam, ja būvē ir telpu grupa;  – 42. punktu, papildinot punktu ar nosacījumu, ka kadastra kartē telpiskos datus attēlo ne tikai atbilstoši būves kadastrālās uzmērīšanas dokumentiem, bet arī inženierbūves izpildmērījumiem;  – 66.3. apakšpunktu, nosakot, ka viena no kadastra datu aktualizācijas Kadastra informācijas sistēmā darbībām ir telpisko būves kadastrālās uzmērīšanas vai inženierbūves izpildmērījumu vektordatu datnes ievietošana Kadastra informācijas sistēmā un kadastra kartes aktualizēšana, ja iesniegti kadastrālās uzmērīšanas dokumenti vai inženierbūves izpildmērījumu plāni;  – 87.1. apakšpunktu, nosakot, ka kadastra datus par būvi vai telpu grupu Kadastra informācijas sistēmā aktualizē arī, pamatojoties uz inženierbūves izpildmērījumu plāna ziņām;  – 91. punktu, papildinot, ka būves vektordatus kadastra kartē aktualizē arī atbilstoši inženierbūves izpildmērījuma plānam.  15. Noteikumu projektā iekļauti grozījumi arī citās normās par praksē konstatētajām situācijām:  15.1. 29.1.3. apakšpunktā, nosakot, ka inženierbūves reģistrācijai kā tiesisku valdījumu apliecinošu dokumentu iesniegumam var pievienot būvvaldē akceptētu būvniecības dokumentāciju, kurā iekļautā inženierbūve ir identificējama ar būvi, par kuru ierosināta reģistrācija, vai, ja tāda nav, inženierbūves pasi un reģistrācijas apliecību (ja normatīvie akti to paredz). Līdz šim apakšpunkts paredzēja, ka inženierbūves reģistrācijai var iesniegt tikai tās būvatļauju vai dokumentu par ēkas pieņemšanu ekspluatācija kopā ar ekspluatācijā pieņemtās ēkas projekta dokumentāciju, kurā attēlota arī reģistrējamā inženierbūve. Ņemot vērā, ka būvniecība var būt realizēta kā vairāku ēku un inženierbūvju kompleksa būvniecība, un būvatļauja šādos gadījumos tiek izsniegta galvenās ēkas jeb pamatēkas būvniecībai, neatrunājot tajā projektā iekļautās inženierbūves, tad noteikumos Nr. 263 iekļautais regulējums ir paplašināms;  15.2. iekļauta norma par kadastra kartes datu aktualizāciju, izmantojot Dienesta rīcībā esošo aktuālo ortofotokarti, jo konstatēta situācija, ka apmēram 40 % Kadastra informācijas sistēmā reģistrēto zemes vienību zemes kadastrālā uzmērīšana veikta, izmantojot grafiskās metodes (laika periods no 1992. gada līdz 2006. gadam), atbilstoši uz to brīdi aktuālai grafiskajai pamatnei – fotoplānam vai ortofotokartei, un līdz ar to zemes vienību robežas noteiktas atbilstoši tā brīža kartogrāfiskā materiāla precizitātei un kvalitātei, kas neatbilst aktuālajai ortofotokartei. Noteikumu projektā paredzēts, ka atbilstoši ierosinātāja iesniegumam kadastra kartē tiks aktualizētas ar grafiskajām metodēm vēsturiski noteiktās zemes vienību robežas, ievērojot iesniegtos dokumentus par ceļa precīzu izvietojumu un ierādītu zemes vienību robežu noteikšanas dokumentos minēto attālumu no ceļa ass, un Dienesta rīcībā esošo aktuālo ortofotokarti.  Tāpat noteikumu projektā paredzēts, ka gadījumos, ja Dienesta teritoriālā struktūrvienība konstatē reģistrētā kadastra objekta attēlojuma kadastra kartē neatbilstību Dienesta rīcībā esošajai aktuālajai ortofotokartei, tad Dienesta teritoriālā struktūrvienība kadastra kartē precizē kadastra objektu attēlojumu atbilstoši aktuālajai ortofotokartei, ievērojot kadastra objektu noteikšanas dokumentos minēto un nemainot uzmērītas zemes vienības robežas. Minētais punkts tiks piemērots tām zemes vienībām, kurām robežas noteiktas ar grafiskajām metodēm – ierādītām un projektētām zemes vienībām. Vēsturiski masveida apsekošanas rezultātā un būvju tehniskās inventarizācijas laikā būves ir attēlotas brīvā formā, neizmantojot precīzus fona materiālus. Tā rezultātā kadastra kartē būvju kontūras ir attēlotas atbilstoši šādai precizitātei un turpmāk būs iespējams sakārtot kadastra kartē attēloto būves kontūru, izmantojot aktuālo ortofotokarti. Visos gadījumos, pirms kadastra kartē precizēt zemes vienības robežu vai būves kontūru, tiks izvērtēti visi Dienesta arhīvā esošie konkrētā objekta noteikšanas dokumenti. Zemes vienības robeža vai būves izvietojums tiks precizēts tikai gadījumos, ja neradīsies pamatotas šaubas, vai aktuālajā ortofotokartē ir attēlots tas pats objekts, kas noteikšanas dokumentos.  15.3. no noteikumu Nr. 263 164.2 punkta svītrojama prasība sagatavot eksemplāru iesniegšanai zemesgrāmatu nodaļā Dienesta teritoriālai struktūrvienībai, sagatavojot zemes robežu plānu. 2015. gada 1. janvārī ir stājusies spēkā likuma "Par nekustamā īpašuma ierakstīšanu zemesgrāmatās" 4. panta jaunā redakcija, paredzot, ka zemesgrāmatu nodaļas tiesnesis nekustamā īpašuma ierakstīšanai nepieciešamo zemes robežu plānu iegūst Kadastra informācijas sistēmā. Attiecīgi nav nepieciešams zemes robežu plāna papīra eksemplārs, kas iepriekš tika sagatavots iesniegšanai zemesgrāmatu nodaļā;  15.4. lai Kadastra informācijas sistēmā reģistrētu un uzturētu aktuālu informāciju par būvju ekspluatācijā pieņemšanas gadiem vai ekspluatācijas uzsākšanas gadiem, noteikumi Nr. 263 papildināmi ar 87.6. apakšpunktu, kas nosaka, ka kadastra datus par būvi vai telpu grupu Kadastra informācijas sistēmā aktualizē, pamatojoties uz valsts vai pašvaldību iestāžu iesniegto informāciju par attiecīgo būvju ekspluatācijas uzsākšanas gadiem vai ekspluatācijā pieņemšanas gadiem;  15.5. lai atbilstoši Telpiskās Informācijas Infrastruktūras Eiropas Kopienā (INSPIRE) prasībām Kadastra informācijas sistēmā uzsāktu būves kopējā augstuma – no zemes planējuma līmeņa līdz jumta korei reģistrāciju, noteikumu Nr. 263 5. pielikums "Kadastra informācijas sistēmas kadastra datu saturs" papildināms ar 4.2.5.1 apakšpunktu – "būves augstums";  15.6. lai Kadastra informācijas sistēmā būtu atbilstoši kadastra dati par zemes vienību nekustamā īpašuma objekta apgrūtinājumiem "pierobeža" un "pierobežas josla", paredzēts līdz 2017. gada 1. oktobrim no Kadastra informācijas sistēmas dzēst minētos nekustamā īpašuma apgrūtinājumus, ja zemes vienība atrodas teritorijā, kas nav minēta Ministru kabineta 2012. gada 14. augusta noteikumos Nr. 550 "Noteikumi par Latvijas Republikas valsts robežas joslu, pierobežas joslu un pierobežu, kā arī pierobežas, pierobežas joslas un valsts robežas joslas norādījuma zīmju un informatīvo norāžu paraugiem un to uzstādīšanas kārtību". Attiecīgi noteikumus Nr. 263 ir paredzēts papildināt ar jaunu 198. punktu. Atbilstoši Ministru kabineta 2014. gada 4. februāra noteikumu Nr. 61 "Noteikumi par Apgrūtināto teritoriju informācijas sistēmas izveidi un uzturēšanu un apgrūtināto teritoriju un nekustamā īpašuma objekta apgrūtinājumu klasifikatoru" 2. pielikumam iepriekš minētie apgrūtinājumi klasificēti "7316120200 – pierobežas josla" un "7316120300 – pierobeža".  16. Lai būvju īpašuma gadījumā varētu atpazīt nekustamā īpašuma sastāvā esošās būves, kas ir ierakstītas zemesgrāmatā, no būvēm, kas vēl nav ierakstītas zemesgrāmatā, kā arī, lai atpazītu tādu būvi, kas uzcelta uz apbūves tiesības pamata, papildināms noteikumu Nr. 263 5. pielikuma 4.1.3. apakšpunkta apraksts ar būves piederības statusu Kadastra informācijas sistēmā – "būvju īpašuma īpašnieka tiesiskā valdījumā un būve uz apbūves tiesības pamata".  17. Sabiedrības līdzdalības procesa laikā valsts akciju sabiedrība "Latvijas Valsts ceļi" norādījusi, ka tā Stopiņu novadā realizē autoceļu pārbūves projektus – autoceļa E67/A4 Baltezers-Saulkalne pārbūve par divbrauktuvju autoceļu un autoceļu P4 Rīga-Ērgļi un P5 Ulbroka-Ogre krustojuma pārbūve, izbūvējot rotācijas apli, kurus skar sabiedrības ar ierobežotu atbildību "Rīgas meži" nekustamā īpašuma zemes vienības. Saskaņā ar sadarbības līgumiem autoceļu būvniecībai nepieciešamās zemes vienības daļas ir nodotas valsts akciju sabiedrības "Latvijas Valsts ceļi" lietošanā projektu realizēšanai būvniecības vajadzībām. Realizācijas ietvaros bija nepieciešams sagatavot zemes robežu plānus nododamajām zemes vienībām. Nekustamajā īpašumā "Rīgas pilsētas meža fonds" ar kadastra numuru 80960030409 ietilpst 46 zemes vienības, kas attēlotas apvienotā (caurauklotā) zemes robežu plānā. Vienai no šīm zemes vienībām reģistrēta zemes robežu strīda atzīme un attēloti telpiskie dati par zemes vienību robežu neatbilstību. Šajā gadījumā vēršanās pie mērnieka nesamērīgi sadārdzinātu pārbūves projekta izmaksas, jo būtu nepieciešams sagatavot aktuālus situācijas plānus un apgrūtinājumu plānus arī zemes vienībām, kuras neskar konkrētā autoceļa pārbūves projekts.  Noteikumu Nr. 263 164.3 punkts ir papildināts, nosakot Dienestam tiesības sagatavot zemes robežu plānu, izmantojot Kadastra informācijas sistēmas datus un Dienesta arhīva dokumentus, ja Kadastra informācijas sistēmā ir ierakstīta atzīme un attēloti telpiskie dati par zemes vienību robežu neatbilstību. Šādā gadījumā zemes robežu plānā norāda informāciju par robežu neatbilstību.  Zemes robežu plāna sagatavošana, izmantojot Kadastra informācijas sistēmas datus un arhīva dokumentus, nekādā veidā neizmaina zemesgrāmatā ierakstītās īpašumtiesības un īpašumtiesību apjomu. Sagatavojot katrai zemes vienībai atsevišķu zemes robežu plānu, zemes īpašnieks var pilnībā realizēt savas īpašumtiesības un tam ir pilnīga rīcības brīvība attiecībā uz pārējām zemes vienībām, kurām nav konstatēta robežu neatbilstība. Savukārt zemes vienībai, kurai Kadastra informācijas sistēmā ir reģistrēta atzīme par robežu neatbilstību, šis fakts būs norādīts zemes robežu plānā. Pēc robežu neatbilstības novēršanas būtu izgatavojams jauns zemes robežu plāns.  Papildus Dienests ir konstatējis vēl divus gadījumus, kad vēršanās pie mērnieka nesamērīgi apgrūtinātu personas. Attiecīgi noteikumu Nr. 263 164.1 punkts ir papildināts ar tiesībām Dienestam sagatavot zemes robežu plānu, izmantojot Kadastra informācijas sistēmas datus un Dienesta arhīva dokumentus, ja:  – zemes robežu plānā konstatētas pārrakstīšanās kļūdas, piemēram, norādīti nepareizi kadastra apzīmējumi vai zemes vienību kārtas numuri, norādīta nepareiza eksplikācija – neatbilstoša zemes kadastrālās uzmērīšanas lietā ievietotajiem situācijas kontūru aprēķiniem. Pie pārrakstīšanās kļūdām ir pieskaitāms arī gadījums, kad zemes robežu plānā attēlota zemes vienība, kuru veido divas daļas, kas saskaras tikai vienā robežpunktā. Šajā gadījumā pēc būtības ir divas zemes vienības, un plānā pieļauta pārrakstīšanās kļūda, nenorādot otras zemes vienības apzīmējumu;  – vēsturiski izgatavotā zemes robežu plānā izdalītu platību ar norādi "cits zemes lietojums", izņemot valsts un pašvaldības ceļus, nepieciešams iekļaut zemes vienības platībā un zemes vienības platības izmaiņas nepārsniedz normatīvajos aktos zemes kadastrālās uzmērīšanas jomā pieļaujamās atšķirības robežas. Šajā gadījumā ierosinātājs iesniegumam pievieno attiecīgā objekta, kura uzturēšanai izdalīta platība ar norādi "cits zemes lietojums", īpašnieka vai, ja tāda nav, tiesiskā valdītāja saskaņojumu.  Abos norādītajos gadījumos, kā arī gadījumā, ja plāns jāsagatavo no vienā dokumentā apvienota (caurauklota) zemes robežu plāna, ja plāna zemes lietošanas veidi vai nekustamā īpašuma objekta apgrūtinājumi nesakrīt ar Kadastra informācijas sistēmas datiem, Dienesta teritoriālā struktūrvienība sagatavo zemes robežu plānu, norādot tajā informāciju par nesakritību.  Attiecībā uz vēsturiski izgatavotā zemes robežu plānā izdalītās platības ar norādi "cits zemes lietojums" iekļaušanu zemes vienības platībā nav piemērojams noteikumu Nr. 263 164.4 punkts, kas paredz saglabāt ierakstu par platību ar norādi "cits zemes lietojums" un tā kontūras zemes vienībā. Noteikumu Nr.263 164.1 punkts ir papildināts ar gadījumu, ka Dienests sagatavo zemes robežu plānu uz arhīva dokumentu pamata, ja zemes robežu plānā ir attēlota zemes platība ar norādi "cits zemes lietojums" un tā ir zem valsts vai pašvaldības autoceļiem. "Cits zemes lietojums" atbilstoši vēsturiskajām mērniecības instrukcijām nekad nav bijis iekļauts zemes vienības platībā. Ja "cits zemes lietojums" šķērso zemes vienību visā garumā, tad faktiski veidojas divas zemes vienības, tomēr vēsturiskajos zemes robežu plānos šādos gadījumos tika attēlota viena zemes vienība. Formējot savus īpašumus, pašvaldības ierakstīja zemesgrāmatā zemes vienības, uz kurām atradās pašvaldības ceļi, kas reizē bija arī "citi zemes lietojumi". Līdz ar to zemes robežu plāni, kuros bija attēloti "citi zemes lietojumi" zem valsts un pašvaldību ceļiem un kas šķērso zemes vienību visā tās garumā, satur neaktuālu informāciju, kas savukārt rada problēmas, veicot meža inventarizāciju, kā arī savietojot valsts informācijas sistēmu datus. Šobrīd regulējums noteikumos Nr. 1019 paredz "citus zemes lietojumus" izdalīt, veicot zemes kadastrālo uzmērīšanu. Par minēto normu ir saņemti iebildumi no akciju sabiedrības "Latvijas Valsts meži", Meža īpašnieku biedrības, kā arī no valsts akciju sabiedrības "Latvijas Valsts ceļi", kā arī no atsevišķām fiziskām un juridiskām personām ar lūgumu risināt minēto situāciju, lai varētu sakārtot nekustamā īpašuma dokumentus, neieguldot lielus naudas līdzekļus.  Grozījumi, kas šobrīd plānoti noteikumu Nr. 263 164.1punktā, attiecīgi ir jāizdara arī noteikumos Nr. 1019, lai radītu vienādus nosacījumus gan Dienestam, gan mērniekiem.  18. 2017. gada 28. martā stājās spēkā grozījumi likumā "Par valsts un pašvaldību zemes īpašuma tiesībām un to nostiprināšanu zemesgrāmatās", kas nosaka, ka valstij piederošas un piekrītošas zemes vienības, uz kurām atrodas valsts robežas josla, ir ierakstāmas zemesgrāmatā arī, ja zemes vienība nav kadastrāli uzmērīta. Šādā gadījumā zemes vienības platību apliecina informācija no Kadastra informācijas sistēmas par zemes vienības platību un izvietojumu apvidū. Līdz ar to noteikumu Nr. 263 132. punktā jānosaka līdzīgs regulējums, kā tas ir attiecībā uz zemes vienības platību, uz kuras atrodas publiskās lietošanas transporta infrastruktūras objekti, nosakot kadastra kartē un Kadastra informācijas sistēmas teksta datos reģistrētās zemes vienības platības savstarpējās atšķirības nosacījumus valstij piederošās vai piekrītošās zemes vienības platībai, uz kuras atrodas valsts robežas josla. Ja Kadastra informācijas sistēmas teksta datos reģistrētās valstij piederošas vai piekrītošas zemes vienības platība, uz kuras atrodas valsts robežas josla, pārsniedz pieļaujamās platību atšķirības robežas, Dienests Kadastra informācijas sistēmas teksta datos aktualizē platību atbilstoši kadastra kartei, sagatavojot aktu par precizēto zemes vienības platību.  19. 2017. gada 6. aprīlī Saeimā ir pieņemti un 2017. gada 3.maijā stājās spēkā grozījumi likumā "Par nekustamā īpašuma nodokli", kur 1. panta otrā daļas 14.1 punkts nosaka, ka ar nekustamā īpašuma nodokli nepaliek Latvijas Republikas valsts robežas joslā esošu zemi atbilstoši Dienesta sniegtajai informācijai par robežas joslas platību konkrētā zemes vienībā kārtējā gada 1. janvārī. Lai izpildītu minēto prasību sniegt datus, noteikumi Nr. 263 ir papildināmi ar normu, ka Kadastra informācijas sistēmā zemes vienībai reģistrē atzīmi par tās atrašanos valsts robežas joslā. Atzīmi reģistrēs un norādīs valsts robežas joslas aizņemto platību, ja valsts robežas joslas aizņemtā platība ir lielāka vai vienāda ar vienu kvadrātmetru. Lai varētu sagatavot operatīvi aktuālu informāciju nekustamā īpašuma nodokļa prognozes sagatavošanai un nekustamā īpašuma nodokļa aprēķinam, Kadastra informācijas sistēmā atzīmi reģistrēs divas reizes gadā – pēc stāvokļa uz kārtējā gada 15. maiju un 15. decembri. Lai varētu veikt Kadastra informācijas sistēmas pielāgošanu, ir nepieciešams noteikt, ka atzīmes reģistrāciju uzsāk no 2017. gada 15. decembra.  20. 2017. gada 8.jūnijā stājās spēkā likums "Grozījumi Nekustamā īpašuma valsts kadastra likumā", kur Nekustamā īpašuma valsts kadastra likuma 24. panta ceturtā daļa ir papildināta ar nosacījumu, ka zemes kadastrālais uzmērītājs (mērnieks) ierosinātāja iesniegumu kadastra datu aktualizācijai neiesniedz, ja tiek veikta zemes vienības vai zemes vienības daļas robežu izvērtēšana un atjaunošana. Noteikumos Nr. 263 nepieciešamas noteikt kārtību Kadastra informācijas sistēmas datu aktualizācijai, ja tiek veikta zemes vienības vai zemes vienības daļas robežu izvērtēšana un atjaunošana kā atsevišķa zemes kadastrālās uzmērīšanas darbība. Atbilstoši iesniegtajiem zemes vienības vai zemes vienības daļas robežu izvērtēšanas un atjaunošanas kā atsevišķas darbības kadastrālās uzmērīšanas dokumentiem Kadastra informācijas sistēmā aktualizēs zemes vienības vai zemes vienības daļas vektordatus kadastra kartē un norādīs informāciju par veikto kadastrālās uzmērīšanas darbību un tās veicēju – mērnieka vārdu, uzvārdu, sertifikāta numuru. |
| 3. | Projekta izstrādē iesaistītās institūcijas | 2015. gada 11. decembrī tika organizēta sanāksme ar VARAM, LPS, Tieslietu ministrijas un Dienesta pārstāvju dalību par atzīmes par atbilstību iekšzemes publisko ūdeņu statusam, jūras piekrastes ūdeņu sauszemes daļas statusam, jūras piekrastes ūdeņu statusam reģistrāciju un aktualizāciju Kadastra informācijas sistēmā. |
| 4. | Cita informācija | Dati par publiskajiem ūdeņiem, kas iekļauti privātpersonu īpašumā uz 2017. gada 1. janvāri, šo noteikumu Nr. 263 grozījumu ietvaros netiks aktualizēti. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Jebkurš nekustamā īpašuma īpašnieks, tiesiskais valdītājs un lietotājs.  Kadastra informācijas sistēmā 2017. gada 1. janvārī reģistrēti aptuveni 1,40 milj. nekustamo īpašumu un 821 041 unikālas personas, kas reģistrētas kā zemes īpašumu, ēku (būvju) īpašumu, dzīvokļa īpašumu īpašnieki, bet, ja tādu nav, – tiesiskie valdītāji vai lietotāji.  Tāpat sabiedrības mērķgrupa ir arī fiziskas un juridiskas personas, kuras plāno iegūt īpašumā nekustamo īpašumu. |
| 2. | Tiesiskā regulējuma ietekme uz tautsaimniecību un administratīvo slogu | Sakārtojot Kadastra informācijas sistēmā datus par zemes vienībām, kas atbilst iekšzemes publisko ūdeņu, jūras piekrastes ūdeņu sauszemes daļas statusam, jūras piekrastes ūdeņu statusam, tiks veicināta zemes pārraudzības sistēmas izveidošana, teritorijas plānošanas sistēmas pilnveidošana, zemes informācijas sistēmu attīstība, kā arī panākta efektīva zemes pārvaldība un tiks pilnveidota piekrastes teritorijas apsaimniekošana. Pamatojoties uz iepriekš minēto, tiks sakārtota uzņēmējdarbības vide.  Būtiski administratīvais slogs netiks palielināts, lai gan pašvaldībām un VARAM būs savstarpēji jāvienojas par to zemes vienību sadali, kas atbilst iekšzemes publisko ūdeņu, jūras piekrastes ūdeņu sauszemes daļas statusam, lai izpildītu Zemes pārvaldības likumā un noteikumos Nr. 263 noteiktās prasības.  Noteikumos Nr. 263 iekļautais regulējums ļaus pašvaldībām un VARAM efektīvāk izmantot dažādus instrumentus, lai nodrošinātu sabiedrības vajadzību un interešu apmierināšanu.  Noteikumu projekts samazina administratīvo slogu un pakalpojumu izpildes laiku, kā arī daļēji ierosinātājam nepieciešamos finanšu resursus ar būvniecības procesu saistītajos būvju datu reģistrācijas procesos, jo jāvēršas būs tikai vienā iestādē, tādejādi uzlabojot arī uzņēmējdarbības vidi.  Ar šo noteikumu projektu tiek izslēgta papīra dokumentu (būvniecības dokumentācijas) aprite un būvniecības ierosinātājam nebūs jāierodas klātienē Dienestā būves datu reģistrācijai vai aktualizācijai noteikumu projektā noteiktajos gadījumos, jo pašvaldības būvvalde vai cita institūcija, kas veic būvvaldes funkcijas, ar BIS starpniecību pati nodos Dienestam nepieciešamos dokumentus un ierosinātāja iesniegumu tiešsaistes režīmā.  Noteikumu projekts nodrošina ne tikai administratīvā sloga samazināšanu, bet vēl tiek arī saīsināts laiks būvniecības procesu izpildei un attiecīgo dokumentu izsniegšanai ierosinātājam.  Noteikumu projekts arī paredz jaunus gadījumus, kādos Dienestam ir tiesības sagatavot zemes robežu plānu, izmantojot Kadastra informācijas sistēmas datus un Dienesta arhīva dokumentus. Tas samazina administratīvo slogu un pakalpojuma izpildes laiku, kā arī ierosinātājam nepieciešamos finanšu resursus, jo atbilstoši šī brīža normatīvajam regulējumam šajos gadījumos vēršanās pie mērnieka, pasūtot zemes kadastrālo uzmērīšanu, nesamērīgi sadārdzina pakalpojuma izmaksas. |
| 3. | Administratīvo izmaksu monetārs novērtējums | Noteikumu projektā ietvertajam tiesiskajam regulējumam ir ietekme uz administratīvajām izmaksām (naudas izteiksmē).  1. Kadastra informācijas sistēmā nodokļu administrēšanas vajadzībām netiek uzturēti dati par nekustamā īpašuma nodokļu objektu un nodokļa maksātāju. Kadastra informācijas sistēmā reģistrētie nomu dati netiek aktualizēti, jo tie nav nepieciešami pašvaldībām nodokļu administrēšanai, līdz ar to Kadastra informācijas sistēmā nav nepieciešams turpināt uzturēt nomu datus.  Pieņēmumi:  Vidējā vienas stundas darba likme Latvijā 2016. gadā – 4,81 *euro*.  Vidējie ceļa izdevumu no Rīgas (pārvietojas ar sabiedrisko transportu vai automašīnu un izmanto stāvvietu) – 5,00 *euro*.  Vidējie ceļa izdevumi reģionos (pārvietojas ar sabiedrisko transportu vai automašīnu un izmanto stāvvietu) – 6,00 *euro*.  Patērētais laiks ceļā uz Dienestu, dokumentu iesniegšana – 1 h.  Objektu sadalījums – 40 % Rīga, 60 % reģioni.  Apjoms – nomas objekti 10 708.  Pasūtījuma izpildes laiks – 32 min.  Maksas pakalpojums par nomas datu aktualizāciju – 9,25 *euro* par vienu objektu.  Paredzot noteikumu projektā, ka turpmāk kadastra subjektam nevajadzēs ierasties Dienestā un dzēst nomas datus, administratīvās izmaksas sabiedrībai **samazināsies par 210 519 *euro*** (10 708 objekti \* 5 *euro* \* 40 % + 10 708 objekti \* 6 *euro* \* 60 % + 10 708 objekti \* 4,81 *euro* \* 1 h + 10 708 objekti \* 9,25 *euro*).  Neaktuālu nomas datu dzēšanu Kadastra informācijas sistēmā Dienests veiks par saviem līdzekļiem.  2. Klientiem turpmāk nebūs jānāk uz Dienestu, lai iesniegtu dokumentus par lietošanas veida izmaiņām, jo turpmāk paredzēts šos datus Kadastra informācijas sistēmā saņemt no BIS.  Tādējādi administratīvās izmaksas klientiem **samazināsies par 3 404 *euro***.  Pieņēmumi:  Vidējā vienas stundas darba likme Latvijā 2016. gadā – 4,81 *euro*.  Vidējie ceļa izdevumu no Rīgas (pārvietojas ar sabiedrisko transportu vai automašīnu un izmanto stāvvietu) – 5,00 *euro*.  Vidējie ceļa izdevumi reģionos (pārvietojas ar sabiedrisko transportu vai automašīnu un izmanto stāvvietu) – 6,00 *euro*.  Patērētais laiks ceļā uz Dienestu, dokumentu iesniegšana – 1 h.  Objektu sadalījums – 40 % Rīga, 60 % reģioni.  Apjoms – 2016. gadā lietošanas veida aktualizācija veikta 327 objektiem.  3 404 *euro* (327 objekti \* 5 *euro* \* 40 % + 327 objekti \* 6 *euro* \* 60 % + 327 objekti \* 4,81 *euro* \* 1 h).  3. Klientiem turpmāk nebūs jānāk uz Dienestu, lai iesniegtu dokumentus par būves ekspluatācijas gada izmaiņām, bet šos datus Kadastra informācijas sistēmā paredzēts saņemt no BIS.  Tādējādi administratīvās izmaksas klientiem **samazināsies par 14 751 *euro***.  Pieņēmumi:  Vidējā vienas stundas darba likme Latvijā 2016. gadā – 4,81 *euro*.  Vidējie ceļa izdevumu no Rīgas (pārvietojas ar sabiedrisko transportu vai automašīnu un izmanto stāvvietu) – 5,00 *euro*.  Vidējie ceļa izdevumi reģionos (pārvietojas ar sabiedrisko transportu vai automašīnu un izmanto stāvvietu) – 6,00 *euro*.  Patērētais laiks ceļā uz Dienestu, dokumentu iesniegšana – 1 h.  Objektu sadalījums – 40 % Rīga, 60 % reģioni.  Apjoms – 2016. gadā ekspluatācijas gada maiņa veikta 1417 objektiem.  14 751 *euro* (1 417 objekti \* 5 *euro* \* 40 % + 1 417 objekti \* 6 *euro* \* 60 % + 1 417 objekti \* 4,81 *euro* \* 1 h).  Kopā noteikumu projekta ietekmē administratīvais slogs un administratīvās izmaksas tautsaimniecībā samazināsies par 228 674 *euro*. |
| 4. | Cita informācija | Dienests paredz no saviem līdzekļiem līdz 2018. gada 1. janvārim izveidot papildus telpisko datu slāni, kurā būs attēlota no BIS saņemtās būves atrašanās vieta (punkts) un kas būtu pieejams jebkuram publiskam datu lietotājam Dienesta datu publicēšanas un elektronisko pakalpojumu portālā kadastrs.lv. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2017. gads** | | Turpmākie trīs gadi (*euro*) | | |
| **2018.** | **2019.** | **2020.** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 0 | 0 | 0 | 0 |
| 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): |  | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Kadastra informācijas sistēmas modernizāciju ir paredzēts veikt projekta "Kadastra informācijas sistēmas modernizācija un datu pakalpojumu attīstība" ietvaros. Šis projekts ir iekļauts Ministru kabineta 2015. gada 17. novembra noteikumu Nr. 653 "Darbības programmas "Izaugsme un nodarbinātība" 2.2.1. specifiskā atbalsta mērķa "Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību" 2.2.1.1. pasākuma "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" īstenošanas noteikumi" anotācijas 3. pielikumā noteiktajā indikatīvajā 2.2.1.1. pasākuma "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" projektu iesniegumu atlases 2. kārtas projektu sarakstā.  Projekta ietvaros paredzēts veikt Kadastra informācijas sistēmas modernizāciju, pilnveidot nekustamā īpašuma reģistrācijas procesus, uzlabot datu apmaiņu ar citām valsts un pašvaldību informācijas sistēmām (piemēram, Valsts vienoto datorizēto zemesgrāmatu, BIS, Apgrūtināto teritoriju informācijas sistēmu, Valsts adrešu reģistra informācijas sistēmu), veicināt datu pakalpojumu attīstību, līdz ar to nodrošinot kadastra datu pieejamību ērtā, kvalitatīvā un mūsdienu prasībām, standartiem atbilstošā veidā. Papildus tam paredzēts nodrošināt atbilstību Eiropas Parlamenta un Padomes 2007. gada 14. marta direktīvas 2007/2/EK, ar ko izveido Telpiskās informācijas infrastruktūru Eiropas Kopienā (INSPIRE), un citu Eiropas Savienības normatīvo aktu prasībām attiecībā uz kadastra pamatdatiem. Kadastra informācijas sistēmas datus visplašāk izmanto nekustamā īpašuma kadastrālajai vērtēšanai un nekustamā īpašuma nodokļa administrēšanai, kā arī teritoriju ekonomiskās attīstības un vides aizsardzības plānošanai. Konkrētu īpašumu un to objektu aktuālos datus izmanto zemes, būvju vai telpu grupu uzmērīšanai, jauna nekustamā īpašuma veidošanai vai esoša īpašuma izmaiņu veikšanai, īpašuma tiesību nostiprināšanai zemesgrāmatā, zemes ierīcības darbu veikšanai un atsevišķa nekustamā īpašuma attīstības un apsaimniekošanas plānošanai. Galvenās datu un pakalpojumu lietotāju grupas ir pašvaldības, valsts iestādes, nekustamā īpašuma profesionāļi, kā arī citas fiziskas un juridiskas personas, ieskaitot nekustamā īpašuma īpašniekus un tiesiskos valdītājus. Pieaugot sistēmā uzkrātajam datu apjomam un funkcionalitātei, ievērojami ir pieaudzis datu lietotāju skaits un izmantoto datu un elektroniski sniegto pakalpojumu apjoms. Šobrīd Kadastra informācijas sistēmas datu struktūra un tehnoloģiskie risinājumi ir novecojuši un vairs neatbilst mūsdienīgām informācijas sistēmas drošības un veiktspējas prasībām, kā arī pilnībā nenodrošina atbilstību Eiropas Savienības direktīvām, piemēram, INSPIRE. Tāpēc Kadastra informācijas sistēmas modernizācija ir augstas prioritātes projekts nozares politikas īstenošanai.  Projekta īstenošanai nepieciešams ERAF finansējums 5 000 000 *euro* apmērā. Projektu plānots īstenot trīs gadu laikā no projekta apstiprināšanas. Attiecīgo projektu plānots īstenot 2.2.1.1. pasākuma ietvaros, ja projekts tiks iekļauts darbības programmas "Izaugsme un nodarbinātība" 2.2.1. specifiskā atbalsta mērķa "Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību" projektu iesniegumu atlases 2. kārtas projektu sarakstā un projekta iesniegums atbildīs projektu iesniegumu vērtēšanas kritērijiem un Ministru kabineta 2015. gada 17. novembra noteikumos Nr. 653 "Darbības programmas "Izaugsme un nodarbinātība" 2.2.1. specifiskā atbalsta mērķa "Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību" 2.2.1.1. pasākuma "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" īstenošanas noteikumi" ietvertajiem nosacījumiem.  Projektā iekļauto iekšzemes publisko ūdeņu tiesiskā valdītāja reģistrāciju Dienests nodrošinās esošo budžeta līdzekļu ietvaros un papildu finansējums netiks pieprasīts, turklāt procesa izmaksas nepārsniegs 2000 *euro* gadā.  Nepieciešams veikt attiecīgas izmaiņas izstrādātajā web servisu programmatūrā datu saņemšanai – nodošanai starp Kadastra informācijas sistēmu un BIS, jo projekts paredz, ka attiecīgā maksājuma administrēšanu veiks pats Dienests. Tāpat izmaiņas jāveic BIS funkcionalitātē, kas nodrošinātu, ka, izmantojot BIS, varētu automātiski nodot personai rēķinu par Dienesta sniegtajiem pakalpojumiem.  Dienests paredz no saviem līdzekļiem līdz 2018. gada 1. janvārim izveidot papildus telpisko datu slāni, kurā būs attēlota no BIS saņemtās būves atrašanās vieta (punkts) un kas būtu pieejams jebkuram publiskam datu lietotājam Dienesta datu publicēšanas un elektronisko pakalpojumu portālā kadastrs.lv. Šāda slāņa izveidei būtu nepieciešamas 80 darba stundas  Prognozētās izmaksas   |  |  | | --- | --- | | **1. Atlīdzība {1000}** | **757,36 *euro*** | | **Atalgojums kopā {1100}** | **612,80 *euro*** | |  | Atalgojums kopā {1100}:  Sistēmu analītiķis {19.2. saime, II līmenis, 10. algu grupa, 3. kategorija} 1 287 *euro* mēnešalga;  Stundas likme: (mēnešalga 1 287 *euro* / 168 stundas (2017. gada vidējais darba stundu skaits mēnesī)) = 7,66 *euro*;  Akorda alga telpisko datu slāņa izveidei: 80 stundas (darba apjoms stundās) x 7,66 *euro* (stundas likme) = 612,80 *euro*. | | **Darba devēja valsts sociālās apdrošināšanas obligātās iemaksas, pabalsti un kompensācijas {1200}** | Darba devēja valsts sociālās apdrošināšanas obligātās iemaksas {1210} – (atalgojums 612,80 *euro* x 23,59 % = 144,56 *euro*. | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Vienlaikus nepieciešams veikt grozījumus noteikumos Nr. 500, tajos paredzot, ka pašvaldības būvvaldēs vai citās institūcijās, kas veic būvvaldes funkcijas, būvju reģistrācijas procesa Kadastra informācijas sistēmā nodrošināšanai, izmantojot BIS, būvniecības procesā iesniegtais ierosinātāja iesniegums vienlaicīgi ir iesniegums datu reģistrācijai vai aktualizācijai Kadastra informācijas sistēmā iepriekšminētajos gadījumos. Minētās reģistrācijas vai aktualizācijas darbības ir maksas pakalpojumi, ko apmaksā būvniecības ierosinātājs. Maksas pakalpojumu par datu reģistrāciju vai aktualizāciju Kadastra informācijas sistēmā, ko apmaksā būvniecības ierosinātājs, attiecīgā maksājuma administrēšanu veic Dienests. Ir nepieciešama BIS funkcionalitāte, kas nodrošinātu, ka, izmantojot BIS, varētu automātiski nodot personai rēķinu par Dienesta sniegtajiem pakalpojumiem. Kamēr šāda funkcionalitāte BIS nav izstrādāta, tikmēr rēķinu par Dienesta sniegtajiem pakalpojumiem nepieciešams nosūtīt ierosinātājam, izmantojot jau esošo BIS funkcionalitāti – būvvaldei manuāli pievadot ierosinātāja e-pasta adresi Dienesta sagatavotajam rēķinam.  Nepieciešams veikt grozījumus noteikumos Nr. 1019, tajos paredzot atļaut arī mērniekiem kamerāli sagatavot zemes robežu plānu, ja Kadastra informācijas sistēmā ir reģistrēta atzīme par robežu neatbilstību, kā arī bez kadastrālās uzmērīšanas sagatavot zemes robežu plānu, tajā iekļaujot "cita zemes lietojuma" platību. Tādējādi tiks vienādotas prasības Dienesta sagatavotajiem zemes robežu plāniem uz arhīva dokumentu pamata un mērnieka sagatavotajiem kamerāli pārzīmētajiem plāniem. |
| 2. | Atbildīgā institūcija | Tieslietu ministrija (Dienests). |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par noteikumu projektu un sabiedrības līdzdalības aktivitātēm ir ievietota Dienesta, Tieslietu ministrijas un Valsts kancelejas tīmekļvietnēs. |
| 2. | Sabiedrības līdzdalība projekta izstrādē | Atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktam jebkurš sabiedrības pārstāvis no 2016. gada 5. augusta līdz 2016. gada 19. augustam varēja rakstiski sniegt viedokli (iebildumus un priekšlikumus) par noteikumu projektu, to iesniedzot Dienestā vai nosūtot uz elektroniskā pasta adresi sabiedribas.lidzdaliba@vzd.gov.lv. |
| 3. | Sabiedrības līdzdalības rezultāti | Viedoklis ar vienu priekšlikumu tika saņemts no privātpersonas Jāņa Strumska un viedoklis ar trim priekšlikumiem tika saņemts no valsts akciju sabiedrības "Latvijas Valsts ceļi". Visi saņemtie priekšlikumi tika ņemti vērā. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija (Dienests), VARAM, vietējās pašvaldības. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts pārvaldes vai pašvaldību institucionālā sistēma netiek mainīta. Jaunas iestādes vai jaunas struktūrvienības netiek veidotas, nav paredzēts likvidēt esošās institūcijas, nav paredzēts reorganizēt esošās institūcijas. |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

Ūdre 67038680

daina.udre@vzd.gov.lv